**VABILO K SODELOVANJU ZA IZVAJANJE NALOG NA MLA DIPLOMATSKI KONFERENCI**

Ministrstvo za zunanje in evropske zadeve vabi k sodelovanju študente višjih letnikov dodiplomskega oziroma študente podiplomskega študija za pomoč pri opravljanju nalog, vezanih na izvedbo MLA diplomatske konference, katere namen je sprejem mnogostranske mednarodne pogodbe za medsebojno pravno pomoč in izročitev glede najtežjih mednarodnih hudodelstev. Konferenca bo potekala med 15. in 26. majem 2023 v Ljubljani.

Študenti bodo delo opravljali v okviru Sektorja za mednarodno pravo Direktorata za mednarodno pravo in zaščito interesov.

Kandidati, ki se bodo prijavili, morajo izpolnjevati naslednje pogoje:

* državljanstvo Republike Slovenije,
* znanje uradnega jezika,
* znanje angleškega jezika na višji ravni (najmanj B2 - Skupni evropski referenčni okvir),
* študentski status iz naslova dodiplomskega ali podiplomskega študija z možnostjo dela na študentsko napotnico do konca maja 2023.

Prednost pri izbiri bodo imeli kandidati:

* z znanjem francoščine in španščine,
* študijskih smeri prava, mednarodnih odnosov, politologije, mednarodnih, evropskih in diplomatskih študij,
* z izkušnjami s področja organiziranja mednarodnih dogodkov, poznavanjem uporabe računalniških in spletnih orodij ter videokonferenčnih programov.

Prijava mora vsebovati:

* izpolnjen prijavni obrazec;
* Europass življenjepis.

Zainteresirani kandidati pošljejo prijavo na elektronski naslov kadrovska.mzz@gov.si do srede, 3. 4. 2023.

Kandidati, ki se bodo uvrstili v nadaljnji izbor, bodo o tem obveščeni in vabljeni na razgovor.

Za izbrane kandidate bo opravljen postopek varnostnega preverjanja skladno s 16. a členom Zakona o zunanjih zadevah (Uradni list RS, št. 113/03 – uradno prečiščeno besedilo, 20/06 – ZNOMCMO, 76/08, 108/09, 80/10 – ZUTD, 31/15 in 30/18 – ZKZaš).

Neizbrani kandidati bodo pisno obveščeni o neizboru.

Opomba: Uporabljeni izrazi, zapisani v moški slovnični obliki, so uporabljeni kot nevtralni za moške in ženske.